15 sterf in Limpopo-ongelukDie ongelukstoneel op die R579. (Foto: Verskaf) Minstens 15 mense is Vrydagoggend dood toe ’n sementlorrie en twee minibustaxi’s in ’n ongeluk in Limpopo betrokke was. Voorlopige inligting dui daarop dat die vragmotor bo-oor een van die taxi’s is. Verskeie van die slagoffers is glo kinders. Talle reddingswerkers en wetstoepassers is vanoggend na die gru-toneel op die R579 in die omgewing van Motetema naby Groblersdal ontbied om bystand te verleen. Tidimalo Chuene, woordvoerder van die provinsiale departement van vervoer en gemeenskapsveiligheid, sê ook verskeie beseerdes was teen laatoggend nog in die wrak van een van die voertuie vasgekeer. Die ongelukstoneel op die R579. (Foto: Verskaf) Die pad is gesluit terwyl die reddingsoperasie voortduur. Die oorsaak van die botsing is in hierdie stadium nog onbekend. Die burgemeester van die Elias Motsoaledi-munisipaliteit, David Tladi, het intussen sy medelye met die families, vriende en onderwysers van die leerders wat omgekom het, betuig. “Ons bid vir die families van die slagoffers in hierdie moeilike tyd. Ons wens ook die beseerdes ŉ spoedige herstel toe,” sê Tladi. Hy het ook ŉ beroep voertuigbestuurders gedoen om ekstra waaksaam te wees.